Joukko turvapaikanhakijoita palkattiin siivoamaan vapunviettäjien sotkuja Helsingin Kaisaniemen puistosta. Yksi siivoustiimistä aikoi ostaa palkallaan pellepuvun, toinen haluaa tulevaisuudessa auttaa lapsia.

Urakan on kerrottu kestävän iltakuuteen, mutta siivousporukka on ollut tehokas. Kolmisenkymmentä miestä seisoo edelleen haravat kädessä, kun toimittaja ehtii Kaisaniemen puistoon, mutta nyt on jo yhteiskuvan vuoro. Tiimi kertoo siivonneensa puiston vapunviettäjien sotkuista vajaassa kahdessa tunnissa.

Eri kansallisuuksia edustavat miehet ovat turvapaikanhakijoita Nurmijärven vastaanottokeskuksesta, runsaan puolen tunnin automatkan päästä Helsingistä. Siellä oli kaikkein motivoituneinta väkeä, valottaa Matias Aalto-Setälä, joka vastaa Työllistä turvapaikanhakija –päivän järjestäjän weTask!t –start upin markkinoinnista. Kaikki halukkaat eivät lopulta mahtuneet mukaan.

Kaikki eivät ole olleet Suomessa pitkään. Mohammed Manla, 25, sanoo tulleensa Suomeen Syyriasta Turkin ja Kreikan kautta ja olleensa maassa vasta pari viikkoa. Vappua hän ei ole päässyt varsinaisesti juhlimaan – mutta onhan siivoaminenkin tapa viettää juhlapäivää, kun ilma on mitä loistavin.

Manla kertoo pitävänsä siivoustyöstä. Tulevaisuuden toiveena on kuitenkin löytää sopiva opiskeluala, opiskella Suomessa ja työskennellä lasten puolesta esimerkiksi oman avustusjärjestön kautta.

– Turkissa tein töitä Free Syria Agency For Rescue -järjestölle, joka auttoi lapsia, Manla kertoo.

Jättivätkö juhlijat jälkeensä paljon sotkua?

– Ei ollut kovin likaista.

Mohammed Manla kertoo pitävänsä siivoamisesta ja tehneensä sitä aiemmin vapaaehtoistyönä. Suomessa hän haluaisi kuitenkin opiskella.­

Porukasta löytyi ammattiklovni

Ehkä vastauksessa on mukana myös kohteliaisuutta. Itsekin haravan varressa olleen toimitusjohtaja Tuomas Tiilikaisen mukaan puiston Kansallisteatterin puoleinen pää oli varsin siisti, mutta kauempana eteläpäässä oli käytettyjä varmuusvälineitä ja reippaasti vappujuhlijoiden krääsää.

Siivoustiimi näyttää kuitenkin viihtyneen. Ennen puheiden päättämistä tulkkimme haluaa vielä korostaa sitä, että joukko ottaa mielellään vastaan työtä – mitä tahansa työtä.

Vappupäivän urakasta maksettiin 30 euron palkkio, ja siivousvälineet saatiin kaupungilta. Jatkoa ei tällä hetkellä ole suunnitteilla, mutta Aalto-Setälän mukaan porukasta on jo noussut esiin yllättävää osaamista: yksi haravoija jatkaa matkaansa lähellä olevaan pilailupuotiin, koska hän on esiintynyt työkseen klovnina ja haluaa nyt ostaa pellenpuvun viihdyttääkseen muita turvapaikanhakijoita.

– Uskomme, että jokaiselle taidolle löytyy käyttöä, Aalto-Setälä kertoo.